paragraph_text: Vaterpolski klub Jug Adriatic osiguranje (VK Jug AO) je hrvatski vaterpolski klub iz Dubrovnika utemeljen 1923. godine. Sa 64 osvojena trofeja, najtrofejniji je vaterpolski klub u Hrvatskoj. U bogatoj povijesti kluba Jug je osvojio trideset i šest nacionalnih prvenstava čime je rekorder među hrvatskim klubovima u svim Športovima. Jug je osvojio šesnaest nacionalnih kupova te rekordne četiri regionalne Jadranske lige. Od osnutka Republike Hrvatske najuspješniji je klub u državi s četrnaest osvojenih hrvatskih prvenstava i četrnaest hrvatskih kupova. Jug je četiri puta osvojio Ligu prvaka te je četvrti klub po uspješnosti u Europi. Jug svoje domaće utakmice igra na bazenu u Gružu, koji prima 2500 gledatelja.